eMBA-Opiskelijan puheenvuoro 27.9.2017  
Merja Tervo

Kiitos valosta, jonka näimme  
Ilta saapuu hiljaa huoahtain  
Valot syttyy taakse ikkunain  
Ei jää yksinään muut kukaan pimeään  
Valot pois yön varjot häivyttää

Vaan en mä niitä sytytäkään, en  
Luulen, tuskin niitä tarvitsen  
Kun sinä niin olet valo kirkkahin  
Sanoisin liikaakin se valaisee

Kaikki tahtoo tietää miksi jää  
Asuntoni aivan pimeään  
Varjot kietoutuu, niihin tukehtuu  
Mulle vaikka mitä tapahtuu

Vaan ne ei tiedä että valo vois  
Säikyttää tän aran tunteen pois  
Siis kahdestaan päätettiin ei milloinkaan  
Valot käy meitä päin palamaan

(Baddingin version kappaleesta Valot tulkitsee puheen aluksi Rovaniemen kaupungin virallinen rytmiorkesteri ”Kunnan pojat”)

Valolla oli meidän opiskelumatkamme aikana tärkeä merkitys. Aloitimme innostuneina, toukokuun keväisen valon häikäiseminä. Kaksi ja puoli vuotta tulisi menemään nopeasti. Yötön yö voimaannutti ja valaisi ensimmäisiä askeleitamme opintojen polulla.

Ryhmään oli valittu naisia elämän eri vaiheista ja työelämän eri alueilta. Meitä yhdisti naiseus ja johtaminen sekä tahto oppia lisää, nähdä vielä kirkkaampi valo yhdessä.

**Johtajuuden sukupuoli?**

Syksyn pimenevät illat ja englanninkieliset artikkelit olivat arkeamme. Lukulampun valossa pohdimme ja kirjoitimme ja tiedostimme, että sukupuoli on olennainen osa yksilöiden identiteettiä, organisaatioiden käytäntöjä, sosiaalista vuorovaikutusta ja yhteiskunnallisia struktuureja. Sukupuoli rakentuu, usein rutiininomaisesti ja huomaamattakin, arkisissa tilanteissa ja vuorovaikutuksessa.

Kannamme läpi elämämme mukanamme uskomuksia ja käsityksiä siitä, mitä on olla mies tai nainen ja käyttäydymme - halusimme tai emme - eri tilanteissa ja rooleissamme niiden mukaisesti. Olemme eri yhteisöjen, organisaatioiden ja ryhmien jäseniä, miehinä ja naisina, jolloin maskuliinisuutta usein arvostetaan feminiinisyyttä enemmän. Sukupuolen tekemisen näkökulmasta katsottuna ymmärrämme nyt, että sukupuoli, identiteetti ja työn tekeminen yhdistyvät työelämään liittyvissä käytänteissä ja arjen tilanteissa.

Mikä on johtajuuden sukupuoli? Kävimme inspiroivia keskusteluja siitä, ajattelemmeko miestä silloin, kun puhumme johtajuudesta? Maskuliinisuuden esittämiseen liittyvissä keskusteluissa ymmärsimme, että meillä naisjohtajilla on paljon tehtävää suhteessa tyttöihin ja nuoriin uraansa aloittaviin naisiin. Voimme esimerkillämme valaista heidän tietään.

**Voiko johtajuutta oppia?**

Olimme mielestäni luova ryhmä. Täydensimme hyvin toisiamme ja löysimme yhdessä, yhteisöllisin keinoin, hyviä ratkaisuja. Kerroimme toisillemme tarinoita, autoimme, kun usko meinasi loppua. Pidimme coaching-sessiota pitkin taivaltamme. Mia Aittolan upea ohjaus auttoi meitä oman kasvun ja kehittymisen tiellä. Opimme, että luovuus on ennen kaikkea tapa toimia ja katsoa maailmaa. Sitä voi johtaa ja harjoitella. Huomasimme usein, että meissä ja tehtävissämme on yllättävän paljon samankaltaisuutta, käymme läpi samoja prosesseja.

Jos siis luovuutta voi oppia, johtaa ja harjoitella, voi saman tehdä myös johtajuuden kanssa. Oma asiantuntijuus kasvaa päivä päivältä ja samalla kehittyy oma näkemys, oma ajattelu. Olennaista on kuitenkin oma motivaatio. Innostunut ihminen tekee parhaan tuloksen. Sisäinen palo ja valo on löydettävä. Kysyminen ja ajatusten pallottelu oli meille tärkeää, oivalsimme, että osaaminen ei kehity tyhjiössä. Ihminen tarvitsee vuorovaikutusta muiden ihmisten ja ympäristön kanssa. Se luo edellytyksiä luovalle ajattelulle, kipinöinnille. Johtajuuden harhaluulotkin tunnistetaan parhaiten yhdessä. Johtajuus kasvaa paitsi onnistumisista myös kehittymisestä. Ympäristön kannustavalla palautteella on paljon merkitystä. Johtajakin tarvitsee rohkeutta ja rohkaisua.

Tämä ryhmämatka vei meitä kohti valmentavaa johtajuutta, kohti oivaltavaa johtajuutta ja myös kohti uutta omaa lentoa. Matka on ollut ennen kaikkea oppimismatka itseemme.

**Perillä - kiitollisena**

Koimme matkamme aikana kaikki vuodenajat useaan kertaan. Kesän kirkas valo muuttui syksyn pimeneviin iltoihin ja kelmeään kuunvaloon, jolloin toistemme kannustaminen oli tärkeää. Teimme tehtäviä syksyn ja talven pohjoisessa valossa ja monen lopputyö eteni kesäloman kuluessa, kesäauringon paisteessa. Vapaa-ajan vietossa ei ollut ongelmia, töiden jälkeen kotitietokone avautui monen eMBA-opiskelijan kotona. Surukin kosketti monia meistä matkan varrella. Saattelimme isiämme ikimatkalle toisiamme lohduttaen.

Ensimmäiset revontulet muistuivat mieleen huhtikuussa 2017. Silloin ensimmäisen kerran puhuimme yhdessä siitä, kuinka kevät päättyy Brysselin matkaan ja syksyllä sitten valmistutaan. Opinnäytteisiin tuli vauhtia ja matkalaukkuihin pakattiin kesävaatteita. Ihana, yötön yö teki jälleen tuloaan ja voimaannuimme toisistamme.

Mutta emme kuitenkaan vain toisistamme, sillä matkamme tärkeimmät henkilöt, kovasti arvostavamme Pikka-Maria Laine ja Susan Meriläinen luotsasivat meitä turvallisesti ja taidolla kohti satamaa. Ihana Anna Vanhala piti huolen siitä, että olimme aina oikeassa paikassa oikeaan aikaan. Kiitos teille kaikille, olemme yhdessä tehneet muistoja, jotka varmasti muistamme läpi elämän. Pidetään nyt löytyneestä verkostosta kiinni.

Lämmin kiitos myös kaikille työnantajillemme, olette tehneet mahdolliseksi sen, että olemme saaneet oppia johtajuutta huippukouluttajien ohjauksessa yli kahden ja puolen vuoden ajan.

Nyt, kun revontulet jälleen loimuavat pohjoisella taivaalla, on olo nöyrän onnellinen, me saimme nähdä värikylläisen valon. Valostanne kiittäen ja onnellista matkaa toivottaen. Kuljetetaan mukana kirkasta mieltä, lämmintä sydäntä ja tehdään viisaita valintoja.

Ei kukaan meistä kanna  
tulta itsessään.

Ei kukaan omin voimin  
loista hämärään.

Jos liekkiä ei ole,  
ei ole kynttilää.

Me loistamme, kun toinen  
meidät sytyttää.

- Anna-Mari Kaskinen -